Diari Oficial de la Generalitat Valenciana


Sumari del DOGV 8309, del 04-06-2018 (2018/4943)

RESOLUCIÓ de 23 de març de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball d'Editora de Medios de Valencia, Alicante y Castellón, SL.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8309

Data del DOGV
:   04-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4943


Data del document
:   23-03-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

 Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 23 de març de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball d'Editora de Medios de Valencia, Alicante y Castellón, SL. [2018/4943]  
Vist el text del Conveni col·lectiu de treball de l'empresa Editora de Medios de Valencia, Alicante y Castellón, SL, signat per la comissió negociadora, que està integrada, d'una part pels representants de l'empresa i, d'una altra, per la representació del personal treballador, i de conformitat amb el que disposen l'article 90, apartats 2 i 3, del Reial decret legislatiu 2/2015, de 23 d'octubre; l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de convenis i acords col·lectius de treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, i el Decret 04/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resolc:  
  
  
Primer  
Ordenar la inscripció en el Registre de la Comunitat Valenciana de convenis i acords col·lectius de treball, notificar-ho a la comissió negociadora i depositar-hi del text del conveni.  
  
Segon  
Disposar que es publique en el Diari Oficial de la Generalitat Valenciana.  
  
València, 23 de març de 2018.- El subdirector general de Relacions Laborals: Juan Ignacio Soler Tormo.  
  
  
Conveni col·lectiu d'Editora de Medios   
de Valencia, Alicante i Castellón, SL  
  
CAPÍTOL I  
Àmbit d'aplicació  
  
Article 1. Parts contractants  
El conveni col·lectiu és el resultat de l'acord aconseguit entre l'empresa i la representació dels treballadors i treballadores, de conformitat amb el que s'estableix en el títol III de l'Estatut dels treballadors i treballadores i amb l'eficàcia que li confereix l'article 37 de la Constitució Espanyola.  
  
Article 2. Àmbit territorial  
Les normes contingudes en el present conveni col·lectiu seran aplicables en els centres de treball d'Alacant i València, durant el temps en què tinga vigència.  
  
Article 3. Àmbit personal i funcional  
1. El present conveni col·lectiu regula les relacions de treball per a totes les funcions i àrees d'activitat en Editora de Medios de Valencia, Alicante i Castellón, SL, sense perjudici de les excepcions establides en el punt 2 del present article.  
2. El contingut del present conveni col·lectiu serà aplicable a tot el personal que preste els seus serveis en l'empresa, siguen quines siguen les seues funcions, excepte en els casos que s'esmenten a continuació.  
S'exceptuen de l'àmbit d'aplicació del present conveni col·lectiu:  
a) Les activitats determinades en l'article 1, apartat 3, del text refós de la Llei de l'estatut dels treballadors i treballadores (Reial decret legislatiu 2/2015, de 23 d'octubre).  
b) Les relacions laborals de caràcter especial, recollides en l'article 2 de l'Estatut dels treballadors i treballadores, així com els agents comercials o publicitaris que mantinguen relació amb Editora de Medios de Valencia, Alicante i Castellón, SL. En tots dos casos, es regiran per les condicions que es determinen en el corresponent contracte individual.   
c) El personal que presta serveis per compte d'empreses que tinguen subscrits contractes d'obres o serveis amb Editora de Medios de Valencia, Alicante i Castellón, SL, encara que les activitats d'aquest personal es desenvolupen en aquests centres de treball i corresponguen, o no, amb l'activitat pròpia de l'empresa.  
d) Els professionals la relació dels quals amb Editora de Medios de Valencia, Alicante i Castellón, SL, es derive de l'acceptació d'una minuta o factura, i els professionals liberals i assessors vinculats a l'empresa, en virtut d'un contracte civil d'arrendament de serveis.  
e) El personal facultatiu, tècnic o científic les funcions del qual no estiguen contemplades dins de les existents en el present conveni col·lectiu, que siga requerit per a un treball d'estudi o servei determinat, concret i de durada determinada.  
f) Els col·laboradors i corresponsals literaris, científics, docents, musicals, d'informació general, esportiva i de les arts que realitzen la seua activitat mitjançant un contracte civil d'arrendament de serveis formalitzat amb l'empresa, o que aquesta es limite a intervencions puntuals o esporàdiques, amb independència que mantinguen una relació professional continuada amb l'empresa.  
g) L'equip directiu, incloent-hi en aquesta definició els directors i subdirectors i el personal assignat al grup 0 en l'estructura de grups professionals (comandaments de direcció).  
  
Article 4. Garanties  
Les condicions que s'estableixen en el conveni col·lectiu tenen la consideració de mínimes i obligatòries, sense perjudici de les condicions individuals més beneficioses.  
A aquests efectes, es consideraran condicions més beneficioses les constitutives de drets adquirits que s'hagen atribuït a un/a treballador o treballadora o a diversos/es treballador o treballadores a títol personal i amb tal dret, no les que siguen fruit de l'error o de la falta de control per part de l'empresa.  
  
Article 5. Durada i vigència  
La vigència d'aquest conveni col·lectiu anirà des de l'1 de gener de 2017 fins al 31 de desembre de 2018, amb independència de la data en què, una vegada homologat per l'autoritat laboral, siga publicat oficialment.  
Els efectes del present conveni col·lectiu seran els que s'expliciten en el seu articulat, i en cas de no especificar-s'hi s'entendrà que els efectes s'estendran des de la data de la signatura.  
  
Article 6. Denúncia i pròrroga  
1. La denúncia del conveni col·lectiu s'haurà de realitzar mitjançant una notificació escrita i fefaent, preavisant amb una antelació mínima de dos mesos a la data en què expire.  
Així mateix, serà requisit constitutiu de la denúncia comunicar-la simultàniament a l'autoritat laboral.  
2. Les parts legitimades per a preavisar de la denúncia del conveni col·lectiu, o per a ser notificades d'aquest preavís, seran les que estiguen legitimades per a negociar un nou conveni col·lectiu amb aquest àmbit d'aplicació, segons el que s'estableix els articles 87.2 i 87.3 de l'Estatut dels treballadors i treballadores.  
3. En cas de no interposar una denúncia cap de les parts en aquests termes, el present conveni col·lectiu es prorrogarà d'any en any, des de l'1 de gener fins al 31 de desembre.  
4. Simultàniament a l'acte de la denúncia, ja siga realitzada per la representació dels treballadors i treballadores o de l'empresa, haurà de comunicar-se també la promoció de la negociació del nou conveni col·lectiu, i expressat en aquesta comunicació escrita la legitimació per a negociar, l'àmbit del conveni col·lectiu i les matèries objecte de la negociació.  
5. Una vegada denunciat el conveni col·lectiu i conclosa la durada pactada o prorrogada, mantindrà la seua ultraactivitat durant díhuit mesos des del moment de la conclusió de la durada pactada o prorrogada, llevat que la normativa laboral aplicable durant la vigència d'aquest conveni establisca que no hi ha un límit de ultraactivitat en els convenis col·lectius.  
  
Article 7. Comissió paritària i de vigilància  
1. De conformitat amb l'article 85.3 de l'Estatut dels treballadors i treballadores, es constituirà una comissió paritària que realitzarà funcions d'interpretació, aplicació i vigilància d'aquest conveni col·lectiu. Estarà integrada per dos membres: un en representació de l'empresa, lliurement designat per aquesta, i un en representació del personal d'aquesta, d'acord amb el que s'indica per a la determinació de les parts, en l'article 1 del present conveni col·lectiu. Els membres de la comissió podran ser substituïts en qualsevol moment a petició de la part que representen.  
2. La comissió paritària quedarà constituïda en el moment en què entre en vigor el present conveni col·lectiu i podrà aprovar un reglament de funcionament intern. En aquest cas, aquest reglament haurà d'estar aprovat en un termini no superior a trenta dies des de l'entrada en vigor d'aquest.  
3. La comissió paritària es reunirà a petició de la majoria de qualsevol de les parts, sempre que existisca una causa que ho justifique. Les reunions es realitzaran dins dels cinc dies laborables següents a la recepció de la sol·licitud de la convocatòria.  
La sol·licitud haurà de dirigir-se a la part no sol·licitant, i els assumptes que se sotmetran a la seua consideració, hauran de constar de forma detallada, així com la identificació dels membres que la sol·liciten.  
Serà condició indispensable per a la celebració de la reunió que el personal assistent represente la majoria dels membres de la comissió.  
  
4. L'adopció vàlida d'acords requerirà el vot favorable de la majoria de cadascuna de les representacions.  
5. En el cas que el termini per a la resolució, informe o dictamen de la comissió paritària no estiga determinat per la legislació vigent, aquesta haurà de resoldre com a màxim en 20 dies laborables des de la reunió de la comissió en la qual es va tractar l'assumpte.  
6. La comissió podrà utilitzar els serveis ocasionals o permanents d'assessors en totes les matèries que siguen de la seua competència. Aquests assessors seran designats lliurement per cadascuna de les parts.  
7. Competències  
La comissió paritària tindrà les competències que se li atribueixen en l'article 91 de l'Estatut dels treballadors i treballadores:  
a) La gestió i interpretació del contingut del present conveni col·lectiu.  
b) El seguiment i la vigilància en l'aplicació i el desenvolupament del present conveni col·lectiu.  
c) L'estudi, la negociació i la implantació de mesures de flexibilitat interna lligades al manteniment i l'estabilitat de l'ocupació.  
d) La intervenció preceptiva prèvia, en cas de conflicte col·lectiu.  
e) L'adequació del contingut d'aquest conveni col·lectiu a les reformes i canvis legislatius que es produïsquen durant la seua vigència.  
f) La designació de subcomissions per a tractar matèries concretes relacionades amb el contingut d'aquest conveni col·lectiu.  
g) La fixació de procediments per a resoldre les discrepàncies que sorgisquen en el si de la comissió, donant preferència al procés establit en l'acord de solució extrajudicial de conflictes laborals de la Fundació Tribunal d'Arbitratge Laboral de la Comunitat Valenciana que estiga vigent.  
8. Dins de l'àmbit d'aplicació del present conveni col·lectiu, quan es tracte de negociacions derivades dels articles 40, 41, 47, 51, 85.3.c i 82.3 de l'Estatut dels treballadors, i es constituiran comissions de negociació ad hoc entre l'empresa i la representació legal dels treballadors i treballadores.  
9. El domicili que es designa de la comissió paritària és el següent: plaça d'Amèrica, núm. 2, 1a planta, 46486 València.  
  
Article 8. Adhesió a l'acord de solució extrajudicial de conflictes laborals de la Comunitat Valenciana i de la Fundació Tribunal d'Arbitratge Laboral de la Comunitat Valenciana  
Les parts signatàries d'aquest conveni, durant la vigència d'aquest, acorden sotmetre's a la Fundació Tribunal d'Arbitratge Laboral de la Comunitat Valenciana per a totes les qüestions litigioses que puguen suscitar-se com a conseqüència d'aplicar-lo o interpretar-lo, abans de la interposició de conflictes col·lectius.  
  
  
  
Article 9. Indivisibilitat i vinculació a la totalitat  
1. Les condicions pactades en el present conveni col·lectiu configuren un tot orgànic, i a l'hora d'aplicar-les seran considerades globalment.  
2. En el cas que algun article fóra declarat nul, totalment o parcialment, la comissió paritària acordarà sobre la nova regulació del precepte anul·lat, tal com es reflecteix en l'article 7 del present conveni col·lectiu, i es mantindrà plenament vigent i aplicable el conveni col·lectiu.  
  
CAPÍTOL II  
Sistema normatiu  
  
Article 10. Compensació i absorció  
Les millores econòmiques de tota índole que figuren en el present conveni col·lectiu seran compensades o absorbides amb els augments retributius que, directament o indirectament i siga quin que siga el seu caràcter, s'establisquen per una disposició legal, només en el cas que les variacions econòmiques considerades globalment i en còmput anual siguen més favorables per als treballadors i treballadores que les contingudes en aquest conveni.  
  
CAPÍTOL III  
Estructura organitzativa  
  
Article 11. Condicions d'ocupació i contractacions  
1. La determinació, l'establiment i les modificacions de la plantilla corresponen a la direcció de l'empresa, d'acord amb les seues necessitats i en funció de la innovació tècnica, la racionalització del treball, el sistema d'organització adoptat i el respecte a les normes legals que regulen la matèria.  
2. Durant el període de vigència del present conveni col·lectiu, l'empresa només podrà eliminar llocs de treball per les causes establides en el vigent Estatut dels treballadors i treballadores.  
3. En qualsevol cas, l'empresa propiciarà que, en igualtat de circumstàncies i quan existisquen candidats que, segons l'exclusiu criteri de la direcció, complisquen els requisits i reunisquen les condicions d'idoneïtat a aquest efecte, es faça prevaldre la promoció professional interna.  
  
Article 12. Grups professionals i nivells  
Els grups professionals establits en el present conveni col·lectiu s'estructuren en nivells com a conseqüència de la transposició del sistema de classificació professional per categories existents en el conveni col·lectiu anterior, segons la taula de transposició establida en l'annex, al nou sistema de classificació professional establit en el conveni col·lectiu del grup Unidad Editorial.  
La incorporació en cadascun d'aquests grups professionals i nivells respondrà a criteris objectius.  
Cadascun dels nivells que conformen cada grup professional està compost per dos nivells salarials: un nivell salarial d'ingrés i un nivell salarial als díhuit mesos que s'aplicarà automàticament una vegada complit un període de díhuit mesos en el nivell salarial d'ingrés.  
L'empresa podrà assignar als treballadors i treballadores a un nivell o salari superior dins del mateix grup professional.  
  
CAPÍTOL IV  
Temps de treball  
  
Article 13. Jornada  
La jornada laboral serà de 36 hores setmanals. La jornada pot ser irregular per raons productives o organitzatives com a conseqüència directa de la labor periodística.  
En tot cas, es respectaran el descans mínim de dotze hores entre jornades de treball i el preavís mínim de cinc dies.  
La redacció és una sola entitat (paper/digital), i l'organització de treball ha de permetre ajustar-se a les necessitats. Per això, cal establir horaris i torns que permeten la cobertura dels horaris de màxima audiència.  
En aquesta matèria de temps de treball és inevitable establir que les parts se sotmetran a les alteracions i modificacions sobre jornada i horaris regulats en el conveni col·lectiu, que siguen precises per a ajustar-se a les necessitats de l'edició nacional. En cas de donar-se aquesta situació, l'empresa haurà d'informar-ne abans d'establir-les i explicar les raons per a entendre el que es pretén, i així determinar com queda organitzat el treball com a conseqüència d'aquests ajustos.  
Per cada cinc dies treballats, hi haurà dos dies de descans, independentment del dia en què es comence el treball en la setmana. El descans setmanal es podrà realitzar de dilluns a diumenge, amb dos dies de descans, que es podran acumular per períodes de fins a 14 dies.  
Les acumulacions de dies de descans, en els termes exposats, només podran ser autoritzades per la direcció de la redacció, prèvia justificació del responsable de la secció.  
Durant els mesos d'estiu (juliol i agost) podrà aplicar-se la jornada continuada en aquells departaments on les necessitats ho exigisquen, després de ser estudiat per la comissió paritària.  
Quan l'aplicació dels anteriors criteris donen lloc a l'exercici de les facultats representatives que competeixen els representants dels treballadors i treballadores, aquests les exerciran d'acord amb les disposicions legals d'aplicació.  
  
Article 14. Horari  
1. L'horari i els torns de treball seran els habituals de cada departament.  
2. Sense perjudici de l'anterior, la direcció de l'empresa podrà alterar temporalment o puntualment l'horari del personal treballador per a cobrir necessitats imprevistes i temporals, com baixes per malaltia de companys o companyes o esdeveniments inesperats i relacionats amb l'activitat periodística.  
3. Les hores d'entrada i eixida del treball són a les hores en punt, amb una tolerància de cinc minuts en l'entrada. El personal de redacció, per les especials característiques del seu treball, no estarà subjecte al que es preveu en el paràgraf anterior.  
4. Tot el personal inclòs en l'àmbit d'aquest conveni col·lectiu haurà de sotmetre's als sistemes de control d'assistència que la direcció de l'empresa estime a cada moment.  
5. En tot cas, des de la perspectiva del treballador o treballadora, individualment considerat, entre el final d'una jornada i el començament de la següent hi haurà com a mínim dotze hores.  
6. En matèria de treball nocturn hi valdrà el que es disposa en la legislació vigent.  
  
Article 15. Caps de setmana i festius  
En atenció a la particularitat del treball en premsa, durant els caps de setmana i festius es prestaran els serveis necessaris per a l'edició i distribució del periòdic i qualsevol altra publicació complementària, o no.  
Els festius que se celebren al llarg de la setmana hauran de ser treballats en cada secció per un nombre de redactors similar al que els fa els diumenges. L'acumulació d'aquests dies ha de ser gaudida com més prompte millor, excepte les excepcions autoritzades per la direcció del periòdic.  
  
Article 16. Hores extraordinàries  
1. En matèria de prolongació de jornada i hores extraordinàries hi valdrà el que es disposa en l'Estatut dels treballadors i treballadores i en la resta de les normes aplicables.  
2. Per les peculiaritats del treball periodístic, les hores extraordinàries que siguen necessàries per a la finalització d'una tirada, el tancament del periòdic, la reparació d'una avaria o qualsevol altra causa puntual no imputable a l'organització de la producció, seran considerades d'obligada realització, sense perjudici de ser abonades com a hores extraordinàries.  
3. L'empresa evitarà, en la mesura que siga possible, la realització d'hores extraordinàries contractant nou personal quan les jornades de treball habituals no siguen suficients per a atendre les necessitats de treball de l'empresa i així es constate en un termini continuat superior a tres mesos.  
  
Article 17. Vacances  
Tot el personal afectat pel present conveni tindrà dret a trenta-un dies naturals a l'any de vacances o a la part proporcional al temps treballat, que seran repartits de mutu acord en torns durant tot l'any, atenent les necessitats del servei en cada secció o tasca.  
  
En aquells casos en què siga possible, la direcció procurarà que les vacances coincidisquen amb els mesos d'estiu.  
A l'efecte del còmput de vacances, es prendrà com a període de referència el comprés entre l'1 de gener i el 31 de desembre.  
Quan es produïsca una baixa en l'empresa, es descomptaran de la liquidació els dies de vacances que excedisquen de la part proporcional al temps de treball efectiu fins al 31 de desembre.  
Per la consideració que tenen els dies naturals, el període de vacances no podrà començar en cap cas en dia festiu o en un dia que corresponga al descans setmanal.  
Els treballadors i treballadores de redacció diària, sempre que els siga possible, agruparan les vacances en setmanes naturals (de dilluns a diumenge). Els treballadors i treballadores que gaudisquen de tres dies de vacances en una setmana, lliuraran els dos dies corresponents, si en gaudeixen de quatre o cinc, es lliurarà un sol dia aqueixa setmana.  
El dia 1 de març de cada any finalitzaran tots els drets de vacances i descansos de l'any anterior i, per tant, qui tinga dies pendents els perdrà, a excepció dels casos personals que siguen autoritzats per la direcció del periòdic i dels drets en matèria de vacances establits en l'article 38.3 de l'Estatut dels treballadors i treballadores.  
  
CAPÍTOL V  
Contractació i promoció  
  
Article 18. Contractació temporal  
1. L'empresa únicament podrà subscriure contractes temporals per les següents causes i amb les següents durades:  
a) Per a la realització d'una obra o servei determinat, amb autonomia i substantivitat pròpies dins de l'activitat de l'empresa i amb una durada incerta, la durada del contracte estarà determinada per la de l'obra o servei que es tracte.  
b) Per acumulació de tasques, excés de comandes o circumstàncies del mercat que així ho exigisquen, encara que es tracte de l'activitat normal de l'empresa, la durada serà per un màxim de sis mesos dins d'un període de dotze mesos, comptats a partir del moment en què es produïsquen les causes ressenyades.  
c) Per substitució de treballadors i treballadores amb dret a reserva de lloc de treball, en supòsits de malaltia, maternitat, vacances o qualsevol altre que justifique legalment la interrupció del treball o la suspensió del contracte, havent-se d'especificar el nom de la persona substituïda i la causa de la substitució, la durada en estarà determinada per la de la interrupció o suspensió del substituït, que només podrà prolongar-se pel temps indispensable per a efectuar ordenadament el relleu.  
  
d) Per qualsevol altra causa establida legalment en el període de vigència del present conveni.  
2. Adquiriran la condició de treballadors i treballadores fixos en l'empresa aquells que hagen sigut titulars d'un contracte dels que s'especifiquen més amunt, l'objecte del qual s'haja desnaturalitzat per causes alienes a la voluntat del treballador o treballadora, amb la qual cosa es trenca el principi de causalitat que presidirà en tot cas la contractació temporal.  
Així mateix, produirà l'adquisició de fixesa l'encadenament de contractes temporals durant més de díhuit mesos.  
En tot cas, l'empresa tindrà en compte l'acumulació d'antiguitat dels contractes temporals que siga procedent quan el treballador o treballadora s'incorpore a la plantilla com a fix.  
3. Contractes en pràctiques: aquesta modalitat de contractació temporal s'utilitzarà de conformitat amb el que es disposa en la legislació vigent. El seu nivell salarial serà el que figura en l'annex 1 com a nivell salarial d'ingrés.  
4. Els contractes a temps parcial podran subscriure's d'acord amb les condicions que la legislació vigent establisca en cada cas.  
5. La comissió paritària exercirà en aquesta matèria les facultats que legalment li corresponguen.  
  
CAPÍTOL VI  
Deures específics de l'activitat periodística  
  
Article 19. Propietat intel·lectual  
1. A Editora de Medios de Valencia, Alicante i Castellón, SL, com a editora del periòdic El Mundo, incloent-hi els seus suplements i revistes, tant en l'edició impresa com la digital, li és d'aplicació el que disposa l'article 8 de la Llei 1/1996, de propietat intel·lectual.  
2. La cessió de drets d'explotació es regirà pel que es disposa en l'article 51.2 de la Llei de propietat intel·lectual:  
«Si hi manca pacte escrit, es presumirà que els drets d'explotació han sigut cedits en exclusiva i amb l'abast necessari per a l'exercici de l'activitat habitual de l'empresari en el moment del lliurament de l'obra realitzada en virtut d'aquesta relació laboral.»  
3. Amb caràcter general, les aportacions escrites i fotogràfiques del personal de plantilla a les publicacions periòdiques d- Editora de Medios de Valencia, Alicante i Castellón, SL, es presumeixen constitutives d'informacions de premsa i elements instrumentals al servei de la notícia.  
  
4. Editora de Medios de Valencia, Alicante i Castellón, SL, haurà de respectar el dret de paternitat en tots aquells casos en què, per les característiques de l'aportació literària o gràfica, càpia justificadament entendre que hi ha una paternitat inviolable i, en conseqüència, Editora de Medios de Valencia, Alicante i Castellón, SL no podrà alterar ni modificar les característiques particulars d'aquestes, i haurà de respectar la integritat d'aquestes aportacions.  
  
CAPÍTOL IV  
Retribució  
  
Article 20. Criteris generals  
1. Es consideraran salarials totes les retribucions percebudes pels treballadors i treballadores o treballadores que es vinculen a l'acompliment efectiu de les seues funcions laborals, i no les que es reben per qualsevol altra causa, per la mera adscripció a l'empresa o per finalitats específiques alienes al treball prestat.  
2. Tots els imports consignats en aquest conveni es consideraran bruts, i s'hi haurà de practicar les retencions legals que siguen procedents per raons fiscals, de Seguretat Social, ordres judicials de retenció o embargament o qualsevol altre imperatiu legal.  
3. L'empresa pagarà per la prestació d'igual treball aquest salari en tots els seus conceptes, sense cap discriminació per raó de sexe.  
  
Article 21. Conceptes retributius  
La retribució salarial es compondrà de dues parts:  
1. La fixa, que tindrà els imports que es detallen per grups professionals i nivells en l'annex 1.  
2. La variable, que serà l'establida de comú acord amb el treballador o treballadora, o concedida discrecionalment per la direcció de l'empresa, sempre en funció de la disponibilitat, l'esforç, la dificultat o la consecució dels objectius proposats. Els contractes de treball individuals fixaran el règim jurídic corresponent.  
El complement d'empresa serà el concepte mitjançant el qual s'incrementarà el salari fix del conveni fins a aconseguir les retribucions estipulades per contracte individual.  
3. Al salari fix bàsic de conveni s'hi podrà afegir algun dels següents complements:  
a) Lliure disposició i dedicació exclusiva: estarà constituït per l'import contractualment assignat per a tals conceptes, sota el criteri de referència d'un 20 %, aproximadament, de la retribució salarial fixa individual, que no haurà de considerar-se acumulatiu.  
b) Complement personal d'antiguitat: es calcularà en triennis de quantia fixa a raó de 44,96euros bruts mensuals per cadascun d'ells, i aquests triennis començaran a comptar-se des de l'1 de gener de 2005.  
  
c) Guàrdies de cap de setmana: durant els caps de setmana en què es presten serveis es percebran els següents imports complementaris:  
- Per cada cap de setmana: 247,95 euros, a raó de 123,97 euros per dia.  
Queden exclosos de l'abonament de la quantitat per guàrdia de cap de setmana els qui no realitzen la seua labor de cap de setmana.  
d) Plus per treball en dia festiu: s'abonarà incrementant en un 80 % el salari ordinari-dia. Els dies de Nadal, Any Nou i Dijous Sant s'abonarà el 150 % del salari ordinari-dia.  
  
Article 22. Pagues extraordinàries  
Les pagues extraordinàries en Editora de Medios de Valencia, Alicante i Castellón, SL seran:  
a) Paga de vacances: serà feta efectiva el mes de juny respecte a les retribucions percebudes pel treballador o treballadora durant el semestre natural anterior a rebre-la, és a dir, es refereix al període comprés entre l'1 de gener i el 30 de juny, i serà proporcional al temps treballat efectivament en aquest període.  
b) Paga de Nadal: serà feta efectiva el mes de desembre respecte a les retribucions percebudes pel treballador o treballadora durant el semestre natural anterior a rebre-la, és a dir, es refereix al període comprés entre l'1 de juliol i el 31 de desembre, i serà proporcional al temps treballat efectivament en aquest període.  
c) Paga de febrer: serà feta efectiva el mes de febrer, respecte a les retribucions percebudes pel treballador o treballadora durant l'any natural anterior a rebre-la, és a dir, es refereix al període comprés entre l'1 de gener i el 31 de desembre, i serà proporcional al temps treballat efectivament en aquest període.  
  
Article 23. Meritacions extrasalarials  
1. En cas d'ús autoritzat de vehicle propi, l'empresa abonarà als treballadors i treballadores la quantitat de 0,30 euros per quilòmetre.  
El pagament de taxis només serà procedent en cas d'autorització del responsable de cada secció. Els rebuts que s'hagen de cobrar hauran d'especificar el trajecte. Com a criteri general, no es pagaran taxis o cap transport des del desplaçament de la residència habitual fins al lloc de la informació o centre de treball, ni als qui cobren plusos de nocturnitat. No obstant això, la comissió paritària podrà establir normes d'aplicació per a la gestió d'aquest pagament.  
2. Vals de menjar: l'empresa distribuirà als treballadors i treballadores, fins al grup professional 1, nivell I inclòs, o al que es puga assimilar en els diferents departaments, un val de menjar per valor de huit euros per dia de treball.  
Aquests vals de menjar únicament es podran utilitzar en els restaurants concertats per l'empresa.  
3. Despeses de manutenció: durant l'aplicació del present conveni col·lectiu, se substitueix el concepte de dieta pel de despeses de viatges justificats establits per l'empresa.  
  
CAPÍTOL VIII  
Prestacions socials  
  
Article 24. Assegurança col·lectiva de vida  
Amb independència de la cobertura dels riscos derivats d'accidents de treball i malalties professionals que, amb caràcter obligatori, s'han de contractar a través de la Seguretat Social o de la mútua patronal, la direcció de l'empresa ha contractat, amb càrrec a aquesta, una assegurança de vida i accidents per a tot el personal de l'empresa, l'assegurat o assegurada ha de complir els requisits que estableix la companyia asseguradora. El capital assegurat es basa en els següents suposats:  
1. Per mort natural: 30.000 euros.  
2. Per invalidesa absoluta i permanent: 30.000Euros.  
3. Per mort en accident: 60.000 Euros.  
4. Per mort en accident de circulació: 90.000 Euros.  
5. Per invalidesa absoluta i permanent per accident: 60.000 Euros, i  
6. Per invalidesa absoluta i permanent per accident de circulació: 90.000 euros.  
Les esmentades cobertures seran vàlides mentre el treballador o treballadora es trobe en situació d'alta en la Seguretat Social a càrrec d'Editora de Medios de Valencia, Alicante i Castellón, SL.  
  
DISPOSICIONS ADDICIONALS  
  
Primera. Adequació salarial a l'Acord del 7 de juliol de 2014  
L'Acord de 7 de juliol de 2014 va disposar, amb caràcter permanent, una minoració dels conceptes retributius que s'han percebut i que en el present conveni s'ha traslladat, en part, als conceptes que estableix. Per raons de la complexitat tècnica, i amb la finalitat que els treballadors i treballadores no es vegen afectats, en major o menor grau, com a conseqüència de l'aplicació al conveni de la referida reducció salarial, s'estableixen els següents conceptes la naturalesa i objecte dels quals es defineixen en cadascun d'ells:  
  
1. Complement neutral  
Aquest complement serà el resultat de la diferència que poguera produir-se per aplicació de les noves taules salarials en els conceptes salarials que es vegen afectats per la minoració salarial i que giren sobre un percentatge del salari base i/o complements salarials, a partir de la data en què s'aplique el present conveni.  
No obstant això, la diferència resultant en cada cas s'aplicarà, fins on arribe, a reduir el negatiu del complement «acord 2014», i en el cas que, una vegada aplicada l'anterior operació en quedara una diferència, s'abonarà en aquest complement, que no serà compensable ni absorbible.  
  
2. Concepte Acord 2014  
Aquest concepte deriva del complement negatiu que en les nòmines integra els imports corresponents a cada treballador o treballadora per aplicació de la minoració salarial de 2014.  
L'aplicació que es realitza en el present conveni de la minoració salarial als diferents conceptes salarials que aquest conté, incloent-hi la regulació sobre el complement neutral, podrà comportar una reducció o la desaparició del complement negatiu.  
L'adequació salarial contemplada en la present disposició es durà a terme en el termini dels tres mesos següents a la data de publicació del conveni.  
  
Segona  
Per la representació dels treballadors i treballadores es manifesta que, encara que en aquest conveni no s'estableix cap increment salarial, no renuncia al fet que, en el conveni que el succeïsca, els increments que s'hi pogueren acordar tinguen com a referència l'IPC en els conceptes retributius que s'hi pogueren establir.  
  
Tercera  
En relació a les dietes contemplades en l'article 37.4 de l'anterior conveni col·lectiu, que es transcriu a continuació, l'aplicació es va deixar sense efectes per les parts a causa de l'acord aconseguit en 2009 en l'àmbit d'un procés de reestructuració de plantilla mitjançant el qual es van substituir pel sistema de despeses justificades que s'estableix en l'article 23.3 del conveni. Aquesta situació es tractarà en el marc de la negociació del pròxim conveni col·lectiu.  
«Seran satisfets mitjançant el pagament d'una dieta pels següents imports:  
a) dieta nacional: 62,31 euros,  
b) dieta internacional: 203,06 euros.  
Aquests valors són aplicables a partir de la signatura del present conveni col·lectiu.»  
  
Quarta. Sistema de jubilació gradual i flexible  
En aquesta matèria hi valdrà el que es disposa en l'ordenament legal vigent, i les parts poden, si és procedent i ho estimen necessari, subscriure els acords permesos per les normes d'aplicació, sense perjudici de l'exercici individual d'aquesta facultat entre l'empresa i els afectats, dins dels límits i en els casos que les disposicions contemplen a aquest efecte.  
  
Cinquena. Pla d'igualtat  
L'empresa i el comité d'aquesta van subscriure un pla d'igualtat d'oportunitats i un protocol per a la prevenció i el tractament dels casos d'assetjament en l'àmbit de grup. Tots dos estan incorporats com a annexos I i II en el conveni col·lectiu del grup Unidad Editorial, a què pertany l'empresa.  
  
Sisena. Coordinació normativa  
En el no previst per l'articulat del present conveni col·lectiu, hi seran el conveni col·lectiu del grup Unidad Editorial, l'Estatut dels treballadors i treballadores i les normes de desenvolupament que el despleguen, els usos habituals de l'empresa, els acords que les parts que conformen l'àmbit d'aplicació acorden, les normes professionals més adequades i, dins d'aquestes, les més pròximes en el temps.  
  
DISPOSICIÓ FINAL  
  
A l'entrada en vigor del present conveni col·lectiu queda derogat íntegrament l'anterior i decaiguts tots els drets que s'hi reconeixien en aquell, excepte els que també es reconeixen en el present, si bé amb el règim jurídic que ara s'estableix.